system
Răspunde în limba română, în stilul Wikipedia, cat mai corect gramatical.
user
Spune-mi informații despre Victor Papilian.
assistant
Victor C. Papilian (n. 17 iunie 1888, Galați – d. 15 august 1956, Cluj Napoca) a fost un anatomist, scriitor și profesor universitar român.

Biografie 
S-a născut la Galați, în familia medicului militar Constantin Papilian, viitor general, doctor în medicină de la Paris. Studiile secundare le-a început la Turnu Severin, le-a continuat la Craiova, apoi la liceul Sf. Sava din București. Aici a frecventat în paralel „Conservatorul” de muzică, la secția de vioară. După ce a absolvit Conservatorul, a fost angajat ca violonist în orchestra „Ministerului Instrucțiunii Publice”. 

În urma insistențelor tatălui său, a abandonat cariera muzicală și s-a înscris la Facultatea de Medicină din București în 1907. În calitate de președintele al Societății Studenților în Medicină din București a organizat în 1915 aniversarea a 40 de ani de la înființarea societății. Victor Papilian și-a susținut lucrarea de doctorat intitulată Citoarhitectonica scoarței lobului frontal în anul 1916 sub îndrumarea profesorului Gheorghe Marinescu.

În perioada 1916 - 1918 a fost înrolat ca medic în primul război mondial. După terminarea războiului Victor Papilian a fost preparator la catedra de anatomie a universității de medicină din București. La recomandarea profesorului Gheorghe Marinescu și a lui Victor Babeș, s-a mutat la Cluj, acolo unde din anul 1923 a fost profesor titular la nou-înființata Universitatea Dacia Superioară. A fost decan al Facultății de Medicină din Cluj între 1930-1931 și între 1940-1944, pe când universitatea se afla în exil la Sibiu. 

Victor Papilian a fost membru al „Societății de Biologie” și fondator al „Societății de Antropologie” din România. În paralel, și-a continuat pasiunea pentru muzică, fiind fondatorul unei orchestre simfonice și al unui cvartet de coarde. A fost directorul Operei Române din Cluj (1934) și al Teatrului Național din Cluj (1936-1940).

În anul 1945 odată cu instaurarea regimului comunist în România este înlăturat din funcția de decan a Facultății de Medicină din Cluj, aceasta fiind preluată de către Mihai Kernbach. A fost apoi pensionat forțat în anul 1947. 

În anul 1948 a semnat în fața pronotarului apostolic Vladimir Ghika profesiunea de credință catolică, specificând că dorește să aparțină Bisericii Române Unite cu Roma. 

A mobilizat personalul medical la alegerile din anul 1946 pentru reprezentatul social-democrat Constantin Titel Petrescu, vechi prieten și coleg de studenție de la Paris. Participă la conferințele Asociației Româno-Americane în calitate de vice-președințe al asociației, fapt care va atârna greu în dosarul deschis împotriva sa de către regimul comunist. 

Victor Papilian a fost arestat de mai multe ori, în 1946, 1947 și între 1952-1954, ca adept al "ideologiei burgheze" pentru "atitudine refractară ideilor socialiste". Ca practicant al confesiunii greco-catolice a fost închis la penitenciarul Văcărești. După eliberarea din închisoare a frecventat serviciile religioase clandestine săvârșite de preotul Vasile Chindriș. Se stinge din viață în 1956 din cauza unei stări de sănătate șubrede care s-a înrăutățit în timpul detenției.

Din căsătoria cu Catherine, de profesie medic stomatolog, a avut doi copii, Cornelia și Mihaela, care își vor urma părinții în profesie. Fiica sa, Mihaela Papilian, de profesie medic și cercetător, a fost premiată pentru volumul Coagularea sângelui de către Academia Română. Victor Papilian este bunicul criticului și istoricului de artă Victor Ieronim Stoichiță și al romancierului Alexandru Papilian (pseudonimul lui Alexandru Stoichiță).

Puține amintiri despre el din anii dinaintea arestării au rămas de la un fost deținut politic, Ion Cârja, publicate în Canalul morții, Acțiunea românească, New York, 1972. La împlinirea a 125 de ani de la nașterea sa, s-a editat un volum omagial.

Caracterizarea generală a operei 

Pe plan literar s-a remarcat la început cu pseudonimul Sylvius Rolando. O parte din manuscrisele sale au ajuns, după arestarea sa, în arhiva Securității din Bistrița. De acolo au ajuns pe căi ocolite în mâinile unor persoane care au intenționat să le vândă în Franța. În data de 19 septembrie 1996 Serviciul de Combatere a Criminalității Economico-Financiare din cadrul poliției Bistrița a efectuat o descindere în biroul unde erau păstrate manuscrisele și a ridicat arhiva în vederea expertizării și înregistrării ei în documentele de patrimoniu. După efectuarea expertizei, manuscrisele au fost luate în evidență și înregistrate la Oficiul Județean al Patrimoniului Național Cultural Bistrița-Năsăud. În prezent, ele așteaptă lumina tiparului și interesul cititorilor.

Profesorul și șeful Catedrei de Anatomie Umană de la Universitatea de Medicina și Farmacie "Carol Davila" din Bucuresti din București Viorel Ranga în cartea sa Tratat de Anatomia a scris următoarele despre Victor Papilian:

Înainte de 1989 s-a reeditat puțin din opera sa literară, dar Atlasul de anatomie s-a reeditat și folosit la facultațile de profil. Dicționarele de literatură apărute după 1989 se ocupă de opera sa.

Opera științifică 
 Anatomia scoarței lobului frontal, teză, București, 1916
 Manual practic de disecție, Cluj, 1920
 Tratat de anatomie umană, 1923 
 Tratat elementar de anatomie descriptivă și topografică, Cluj, 1928
 Embriologie, 1945 
 Anatomia Omului, vol. I: Aparatul locomotor, Ediția a XII-a. 2006
 Anatomia Omului, vol. II: Splanhnologia, Ediția a XII-a. 2006
 Manual practic de disecție și descoperiri anatomice, Editura Dacia, Cluj, 1994

Opera artistică 
În opera sa literară a portretizat lumea interbelică, una din temele sale predilecte fiind caricaturizarea ortodoxiei ardelene. Romanul istoric Bogdan infidelul este o pledoarie pentru catolicism, credință admirată și îmbrățișată de savantul moldo-oltean stabilit în Transilvania.

 Generalul Frangulea, nuvele, Cluj, 1925
 Ne leagă pământul, București, 1926 (Premiul Academiei Române)
 Sufletul lui Faust, nuvele, Cluj, 1928
 Celui ce n-are i se va lua, teatru, 1928 
 Un optimist incorigibil, Cluj, 1934
 În credința celor șapte sfeșnice, I-II, Cluj, 1933
 Cerurile spun, Sibiu, 1934
 Nocturnă, Cluj, 1934
 Alt glas, Oradea, 1936
 Fără limită, București, 1936
 Vecinul, nuvele, București, 1938 
 De dincolo de râu, nuvele ardelenești, Colectia „Universul Literar”, București, 1938
 A trecut..., Oradea, 1939
 Cu steagul înfășurat. Amintiri de la evacuarea Clujului, Sibiu, 1941
 Manechinul lui Igor și alte povestiri de iubire, nuvele, București, 1943
 Teatru (Cerurile spun, Nocturnă, Moartea vanităților), Sibiu, 1945
 Nuvele oltenești, nuvele, Craiova, 1946
 Amintiri din teatru, Editura Tineretului, București, 1968
 Ceartă oltenească, nuvele, ediție îngrijită și prefață de Titus Bălașa, Editura Scrisul Românesc, Craiova, 1973
 Teatru, ediție îngrijită și prefață de Constantin Cubleșan, Cluj Napoca, 1975
 Chinuiții nemuririi (vol.I) - Marius Leluț, ediție îngrijită și prefață de Titus Bălașa, Editura Scrisul Românesc, Craiova, 1976 
 Chinuiții nemuririi (vol.II) - Gaby Leonin, ediție îngrijită și prefață de Titus Bălașa, Editura Scrisul Românesc, Craiova, 1981
 Bogdan infidelul, ediție îngrijită și prefață de Constantin Cubleșan, Editura Dacia, Cluj, 1982
 Chinuiții nemuririi (vol.III) - Manoil, ediție îngrijită și prefață de Titus Bălașa, Editura Scrisul Românesc, Craiova, 1986
 Coana Truda și Nuvele bărbierești, ediție îngrijită de Cornelia Papilian și Constantin Cubleșan, prefață de Constantin Cubleșan, Editura Dacia, Cluj Napoca, 1988
 Lacrima și Amintiri din teatru, ediție îngrijită de Cornelia Papilian și Mircea Popa, prefață de Mircea Popa, Editura Minerva, București, 1988
 Povestiri fantastice, ediție îngrijită și prefață de Constantin Cubleșan, Cluj Napoca, 1994
 Decameronul românesc, nuvele de dragoste, ediție îngrijită și prefață de Mircea Popa, Timișoara, 1996

Afilieri 
 Membru al Societății de biologie.
 Membru al Societătii de antropologie din Paris.
 Președinte al Asociației Scriitorilor Români din Ardeal.
 Director al Teatrului Național din Cluj (1936-1940).
 Director al Filarmonicei din Cluj.
 Director al Operei Române din Cluj (1934-1936).

Reviste literare la care a colaborat 
 Universul literar
 Gândirea
 Reacțiunea literară
 Revista Fundațiilor Regale
 Familia
 Pagini literare
 Plaiuri românești
 Darul vremii (revistă întemeiată de el, 1930)
 Clujul medical (1920).

Note

Bibliografie  
 Lucian Predescu, Enciclopedia României. Cugetarea, Editura Saeculum, București 1999 ISBN 973-9399-03-7
 Florea Marin, Furtuni în centrul medical Cluj. 1919-1960, Editura Medicală Universitară Iuliu Hațieganu, Cluj, 1999.
 Ecaterina Țarălungă: Enciclopedia identității românești. Personalități, Editura Litera, 2011
 Victor Papilian, 125 de ani de la naștere. Calendarul evenimentelor și manifestărilor culturale 2013 , publicație anuală a Bibliotecii Județene „Octavian Goga”
 Aurel Sasu, Dicționarul biografic al literaturii române, Vol. II (M-Z), Editura Paralela 45, 2006
 Nicu Blaga, „Personalități de anvergură renascentistă în școala medicală clujeană]”, Făclia, ziar independent de Cluj, 6 noiembrie 2015
 Cristian Bârsu, „[http://www.rjme.ro/RJME/resources/files/570116331337.pdf Fighting for Anatomy. Overview regarding two prestigious Romanian anatomists of the 20th century: Victor Papilian and Grigore T. Popa”, Romanian Journal of Morphology & Embryology, 2016, 57(1):331–337
 Enciclopedia medicală românească. De la origini până în prezent, publicată sub egida Academiei Române și Academiei de Științe Medicale, vol. 5. Editura Universitară Carol Davila, București, 2009
 Ioan Ciupea, Virgiliu Țârău, Liberali clujeni. Destine în marea istorie : Medalioane, vol. 2, Editura Mega, Cluj-Napoca, 2007, pp. 293-300. 
 Clujeni ai secolului 20 : dicționar esențial, Casa Cărții de Știință, Cluj-Napoca, 2000, p. 242.
 Dan Fornade, Personalități clujene (1800-2007). Dicționar ilustrat, Casa Cărții de Știință, Cluj-Napoca, 2007, pp. 438-439. 
 Florea Marin, Facultatea de Medicină, Școala Medicală Clujeană și Spitalele din Cluj (1500 – 1990). Scurt istoric, Casa Cărții de Știință, Cluj-Napoca, 2004, pp. 103-105.

Legături externe 
 Nuvelistica ardeleanului Victor Papilian
 Valori ale culturii naționale: 121 de ani de la nașterea lui Victor Papilian, 17 iunie 2009, Amos News

Nașteri în 1888
Decese în 1956
Deținuți politici români
Anatomiști români
Pedagogi români
Revista Gândirea
Scriitori români
Gălățeni